ಸಚಿವ ಸಂಪುಟ ವಿಸ್ತರಣೆ : ಬಿಎಸ್ ವೈ ಹೊಸ ಫಾರ್ಮುಲಾದಲ್ಲಿ ಚಿತ್ರದುರ್ಗಕ್ಕೆ ಛಾನ್ಸ್ ! ಬೆಂಗಳೂರು : ನಿಗಧಿಯಂತೆ ದೀಪಾವಳಿ ಕಳೆದ ನಂತರ ಸಚಿವಕಾಂಕ್ಷಿಗಳ ಪಟ್ಟಿ ಹಿಡಿದು ದೆಹಲಿಗೆ ತೆರಳಿದ್ದ ಮುಖ್ಯ ಮಂತ್ರಿ ಬಿ.ಎಸ್.ಯಡಿಯೂರಪ್ಪ ಯಾವುದೇ ಶುಭ ಸುದ್ದಿ ಹೊತ್ತು ತರದೇ ಬರಿಗೈಯಲ್ಲಿ ವಾಪಸ್ಸಾಗಿದ್ದರು. ದೆಹಲಿಯಿಂದ ಬಿಎಸ್ವೈದ ಬಂದ ನಂತರ ಆದ ರಾಜಕೀಯ ಬೆಳವಣಿಗೆ ಹೊಸ ತಿರುವನ್ನು ಪಡೆದಿದೆ. ಈ ಪ್ರಕಾರ ಬಿಜೆಪಿ ರಾಜ್ಯಾಧ್ಯಕ್ಷ ನೆಡ್ಡಾ ಸೂಚನೆಯಂತೆ 50:50 ಫಾರ್ಮುಲಾ ಮುಂದಿಟ್ಟಿದ್ದಾರೆ. ಹೊಸ ಫಾರ್ಮುಲಾದಂತೆ ಸದ್ಯಕ್ಕೆ ಮಂತ್ರಿಗಿರಿ ಕಳೆದು ಕೊಳ್ಳುವ ಆತಂಕದಲ್ಲಿದ್ದ ಕೆಲ ಸಚಿವರು ನೆಮ್ಮದಿಯ ನಿಟ್ಟುಸಿರು ಬಿಟ್ಟಿದ್ದಾರೆ. ಆದರೆ ಸಚಿವ ಸ್ಥಾನದ ಆಕಾಂಕ್ಷಿಗಳು ಧಿಗ್ಬ್ರಮೆಗೊಂಡಿದ್ದಾರೆ. ಸಿಎಂ ಲೆಕ್ಕಚಾರದ ಪ್ರಕಾರ ತಲಾ ಮೂವರು ಮೂಲ ಹಾಗೂ ವಲಸಿಗರಿಗೆ ಸಚಿವ ಸ್ಥಾನ ನೀಡುವ ಸಾಧ್ಯತೆಯಿದೆ. ಸರ್ಕಾರ ರಚನೆಗೆ ಕಾರಣರಾದ ಆರ್. ಶಂಕರ್, ಎಂಟಿಬಿ ನಾಗರಾಜ್, ಮುನಿರತ್ನಗೆ ಸಂಪುಟ ಸೇರುವ ಭಾಗ್ಯ ಸನಿಹವಾಗುತ್ತಿದೆ ಎನ್ನಲಾಗಿದೆ. ಜತೆಗೆ ಮೂಲ ಬಿಜೆಪಿಗರಾದ ಮೂವರು ಶಾಸಕರಿಗೆ ಸಚಿವ ಸ್ಥಾನ ಸಿಗುವ ಸಾಧ್ಯತೆ ದಟ್ಟವಾಗಿದೆ. ಈ ಮೂವರಲ್ಲಿ ಚಿತ್ರದುರ್ಗದ ಓರ್ವ ಶಾಸಕರಿಗೆ ಬಹುತೇಕ ಖಚಿತ ಎನ್ನುತ್ತಿವೆ ಪಕ್ಷದ ಮೂಲಗಳು. ಈ ಮೂಲಕ ಹೊರ ಜಿಲ್ಲೆಯವರಿಗೆ ಉಸ್ತುವಾರಿ ನೀಡಿದರೆ ಜಿಲ್ಲೆಯ ಅಭಿವೃದ್ಧಿ ಸಾಧ್ಯವಿಲ್ಲ ಎಂಬ ಹಿರಿಯ ಶಾಸಕರ ಮಾತಿಗೆ ಮನ್ನಣೆ ಸಿಕ್ಕಂತಾಗುತ್ತಿದೆ.